กรุงศรีชี้ดอกต่ำอีกนานส่งกอง6เดือนขาย
บลจ.กรุงศรี มองดอกเบี้ยอยู่ระดับต่ำมากกว่า 6 เดือน ส่งกองทุนตราสารหนี้ 6 เดือนขาย ผลตอบแทน 3.3% ต่อปี
28 ก.พ. 2555

บลจ.กรุงศรี มองดอกเบี้ยอยู่ระดับต่ำมากกว่า 6 เดือน ส่งกองทุนตราสารหนี้ 6 เดือนขาย ผลตอบแทน 3.3% ต่อปี
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บลจ.กรุงศรี คาดว่าโอกาสที่อัตราดอกเบี้ยระยะสั้นจะปรับเพิ่มขึ้นในระยะเวลาอันใกล้มีความเป็นไปได้น้อยมากและประเทศไทยจะยังคงอัตราดอกเบี้ยในระดับต่ำต่อไปอีกไม่ต่ำกว่า 6 เดือน จึงออกกองทุนเปิดกรุงศรีตราสารหนี้ 6M9 (KFFIX6M9) อายุโครงการประมาณ 6 เดือน เสนอขายตั้งแต่วันที่ 28 ก.พ.-5 มี.ค.2555 ลงทุนขั้นต่ำ 10,000 บาท
กองทุนมีนโยบายลงทุนในตราสารหนี้ทั้งในประเทศและต่างประเทศ เช่น ตราสารหนี้ภาครัฐไทย  สัดส่วนการลงทุน 56 %  เงินฝากธนาคาร Union National Bank สหรัฐอาหรับเอมิเรตส์ สัดส่วนการลงทุน 23 %  เงินฝากธนาคาร Bank of China สาขา Macau สัดส่วนการลงทุน 21 % โดยนักลงทุนจะได้รับผลตอบแทนจากการขายคืนหน่วยลงทุนโดยอัตโนมัติประมาณ 3.3 % ต่อปี 
 “ถือเป็นทางเลือกที่น่าสนใจและเหมาะสำหรับนักลงทุนภายใต้สภาวะเศรษฐกิจในปัจจุบัน  เหมาะกับนักลงทุนที่มองหาการลงทุนระยะสั้นที่มีความเสี่ยงต่ำและต้องการสร้างโอกาสรับผลตอบแทนสูงกว่าดอกเบี้ยเงินฝาก”นายฉัตรพี กล่าว